Document ID: 31990L0544

TARYBOS DIREKTYVA
1990 spalio 9 d.
dėl paneuropinei antžeminei viešajai radijo ieškai skirtų dažnių juostų Bendrijoje suderinto įdiegimo
(90/544/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač jos 100a straipsnį,
atsižvelgdama į Komisijos pasiūlymą (1),
bendradarbiaudama su Europos Parlamentu (2),
atsižvelgdama į Ekonomikos ir socialinių reikalų komiteto nuomonę (3),
kadangi savo rekomendacija 84/549/EEB (4) Taryba paslaugas telekomunikacijų srityje ragina diegti remiantis bendru suderintu požiūriu;
kadangi telekomunikacijų modernių tinklų siūlomi ištekliai turėtų būti visiškai panaudojami ekonominei Bendrijos plėtrai;
kadangi radijo ieškos paslaugas įmanoma teikti tik tada, jeigu yra paskirti atitinkami dažniai ir jeigu yra prieinami tie dažniai, kuriais iš stacionarių stacionarinių stočių radijo ieškos gavėjams perduodami pranešimai ir kuriais tie pranešimai iš gavėjų perduodami į stotis;
kadangi dabar Bendrijoje naudojami dažniai ir antžeminės viešosios radijo ieškos sistemos labai skiriasi ir dėl to visi keliaujantys vartotojai negali naudotis visoje Europoje teikiamomis paslaugomis ir visą Europą apimančiomis rinkomis;
kadangi įdiegus tobulesnę radijo ieškos sistemą, kurią apibrėžia Europos telekomunikacijų standartų institutas (ETSI) ir kuri buvo pavadinta Europos radijo pranešimų sistema (ERMES), bus suteikta vienintelė proga sukurti iš tiesų paneuropinę radijo ieškos paslaugą;
kadangi Europos pašto ir telekomunikacijų administracijų konferencija (CEPT) nustatė, kad nesuporinta 169,4-169,8 MHz dažnių juosta yra tinkamiausia viešajai radijo ieškai; kadangi taip buvo pasirinkta, atsižvelgiant į Tarptautinės telekomunikacijų sąjungos (ITU) Radijo ryšio reglamento nuostatas;
kadangi Europos pašto ir telekomunikacijų administracijų konferencija (CEPT) savo rekomendacijoje T/R 25-07 dėl Europos radijo pranešimų perdavimo sistemos dažnių derinimo paskyrė Europos kanalus Europos radijo pranešimų perdavimo sistemai (ERMES);
kadangi dalį dažnių juostos tam tikros valstybės narės naudoja ar yra numačiusios naudoti kitoms radijo paslaugoms teikti;
kadangi siekiant sukurti iš tiesų paneuropinę radijo ieškos paslaugą bus būtinas kaskart didėjantis pirmiau nurodytos reikalingos dažnių juostos dalies prieinamumas;
kadangi bus reikalingas tam tikras lankstumas tam, kad būtų atsižvelgta į skirtingus atskirų valstybių narių dažnių poreikius; kadangi dėl to bus būtina užtikrinti, kad tas lankstumas nekliudytų plėsti paneuropinės sistemos;
kadangi, jeigu būtų reikalinga, turės būti nustatytos koordinavimo procedūros tarp kaimyninių šalių;
kadangi 1990 m. spalio 9 dienos Tarybos rekomendacijos 90/543/EEB dėl paneuropinės antžeminės viešosios radijo ieškos Bendrijoje sistemos suderinto įdiegimo (5) įgyvendinimas užtikrins, kad ne vėliau kaip 1992 m. gruodžio 31 d. ims veikti paneuropinė sistema;
kadangi atsižvelgiant į dabartines technologijos ir rinkos tendencijas, atrodo visai realu numatyti, kad 169,4-169,8 MHz dažnių juosta bus ta paskirtoji, iš kurios pagal komercinius reikalavimus bus pasirenkami paneuropinės radijo ieškos sistemai įgyvendinti reikalingi dažniai;
kadangi 1986 m. liepos 24 d. Tarybos direktyva 86/361/EEB dėl telekomunikacijų galinių įrenginių tipo patvirtinimo abipusio pripažinimo pradinio etapo (6) leis greitai parengti paneuropinės antžeminės viešosios radijo ieškos sistemos bendras atitikties specifikacijas;
kadangi ataskaitoje dėl viešojo judriojo ryšio, kurią telekomunikacijų aukštesniųjų pareigūnų grupei (SOG-T) parengė analizės ir prognozių grupė (GAP), primygtinai rekomenduojama, kad telekomunikacijų administracijos susitartų radijo ieškai naudoti tuos pačius radijo dažnius;
kadangi telekomunikacijų administracijos, CEPT ir telekomunikacijų įrangos gamintojai valstybėse narėse apie tą ataskaitą pareiškė palankias nuomones;
kadangi radijo ieška - tai būdas keliaujantiems vartotojams perduoti skubius pranešimus ir (arba) pranešimus, leidžiantis ypač efektyviai taikyti dažnių juostas,
PRIĖMĖ ŠIĄ DIREKTYVĄ:
1 straipsnis
Šioje direktyvoje „paneuropinė antžeminė viešoji radijo ieškos paslauga“ - tai valstybėse narėse pagal bendrą specifikaciją sukurta antžemine infrastruktūra pagrįsta viešoji radijo ieškos paslauga, leidžianti pageidaujantiems asmenims siųsti ir (arba) gauti skubius pranešimus ir (arba) skaitmeninius ar raidinius - skaitmeninius pranešimus bet kokioje Bendrijos vietoje, kurioje teikiama ta paslauga.
2 straipsnis
1. Pagal CEPT rekomendaciją T/R 25-07 paneuropinei antžeminei viešajai radijo ieškos paslaugai valstybės narės ne vėliau kaip iki 1992 m. gruodžio 31 d. 169,4-169,8 MHz bangų diapazone skiria keturis kanalus, kuriems teikiama pirmenybė ir kurie yra apsaugomi ir yra:
-
169,6 MHz
-
169,65 MHz
-
169,7 MHz
-
169,75 MHz
2. Valstybės narės užtikrina, kad kuo greičiau būtų parengti planai paneuropinei viešajai radijo ieškos paslaugai paskirti visą 169,4-169,8 MHz juostą, atsižvelgiant į komercinį poreikį.
3 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 1991 m. spalio 18 d., įgyvendina šią direktyvą. Apie tai jos nedelsdamos praneša Komisijai.
2. Valstybės narės pateikia Komisijai šios direktyvos taikymo srityje priimtų pagrindinių nacionalinės teisės nuostatų tekstus.
4 straipsnis
Ne vėliau kaip iki 1996 m. pabaigos Komisija pateikia Tarybai ataskaitą apie šios direktyvos įgyvendinimą.
5 straipsnis
Ši direktyva skirta valstybėms narėms.
Priimta Liuksemburge, 1990 m. spalio 9 d.

Labels: 12
15